Iseggasen-a ineggura, tamɣart, cwiṭ cwiṭ, ixerreb leɛqel-is; mačči d tinna n zik, kra tennuɣ d ddunit, ddunit taggara-a deg ttar. Selleɣ-as mi ara tfakk lfatiḥa “A bab n yigenwan d tmura…!” Ad d-tawi akken azrar n ddeɛwa n lxir, tatut ur tettettu yiwen deg-neɣ. Zik, ula d Ṭawes tettawi-tt deg Lfatiḥa: “Ad yeg Rebbi teẓẓa s yixulaf, ad terbeḥ ad tesserbeḥ”. Ussan-nni imenza mi d-tekcem Ṭawes s axxam, myezgent-d d ayen kan. Teffɣent akken, ddukkulent akken ɣer tala.